정조 23년 · 목
正使趙尙鎭副使徐瀅修別單一今年年事關以外勿論山田原田擧皆登熟而關以內飛蝗蔽野各穀無不被災故斗來之直至於唐錢九百餘文之多皇帝始聞蝗災憂形於色頻問近臣則胡季堂者對以蝗有兩種黃爲災黑不爲災而今年之蝗匪黃伊黑云矣及夫今番裕陵之行自轎拾蝗親見其竝有黃黑下詔暴其謟諛之罪牓諸災邑通衢免災邑田租十分之三一皇帝正月親政以後總攬權綱振刷風俗發號施令多有可觀六月間皇帝親祭觀德殿回路問侍衛以引見官有無則侍衛對以有宗人府稟事官而及回宮後問之則無其人矣蓋緣伊時天氣敲熱睿親王淳穎慮煩酬應私令撤回矣皇帝査得其實諭曰從前和珅專政將各省奏報各衙門奏摺任意壓擱最爲伊罪之大者今淳穎將已遞之摺復行撤去是欲首先嘗試復和珅之故智矣仍交宗人府嚴加議處台斐蔭以和珅餘黨和珅敗後因有與和珅牽連事百計分疏謀欲自脫則皇帝諭曰台斐蔭素藉和珅奧援倖登卿貳朕所深知和珅曾于朕前奏明其保薦竝譽伊爲有用之才謂非私人其誰信之平日趨奉權要隨事逢迎及見勢敗伏辜轉欲貎爲正人其居心巧詐尙可問乎仍交刑部蔽審後令前往伊犂效力贖罪且諭以台斐蔭稍有才具保寧留心察看倘再高興多事卽行據實嚴參若果自知悔一二年後奏聞候朕再降諭旨云云五六兩月連降求言之旨而又以瑣事空言逞私瀆聽爲戒至於將局錢易銀之請責之曰以朝廷與小民競利更復成何政體耶凡此數事言足聽聞一湖北用兵事所謂敎匪未知何等種落而以出於文蹟者觀之先討後撫堅壁淸野無第不擧尙未底平延及川陜楚豫四省室盧焚燒居民蕩析云爾則藉是叢祠狐鳴之盜未必無首事之慮臣等自柵入燕之時屢逢關東兵家屬之送別來者矣自燕出關之路又見吉林黑龍江兵之被徵者首尾綿亘不勝騷擾聞與輿卒酬酢之言則敎匪巢穴林篁之所險阻獠獞之所攀援兵至則走匿巖谷兵去則出掠郡縣所以勦滅之極難而前往官軍一番窮追幾盡陷沒今行死生亦不知如何云總督元帥聞是勒保一朝臣中一辭公論剛方正直推劉鏞風流儒雅推紀均而鏞則見其爲人視下而步徐一入班行位著爲之肅然去年傳禪時臨當受賀高宗皇帝不肯與大寶則鏞止賀曰古今安有無大寶之天子遂卽入奏高宗曰陛下不能無係戀天位之心則傳禪可已傳禪而不與大寶天下聞之謂陛下何如半日力爭卒得大寶而出始行賀禮故今皇帝以定策元老待之均則近日中原學術類皆以聲律書畵爲粉餙塗澤之具而稍進於是者不過叢書小品之博洽而已今行朱書購求時當世所稱藏書名儒多與之往復質問則自內閣書下之書目間或不辨其何等義例何人編刻而獨均一人取諸腹笥年經月緯始終源流洞如燭照所著古文本之以經術繩之以檢柙純正優餘無愧爲當世名家一昨年十月下旬五星之間有客星出今年四月五星聯珠云此爲欽天監正湯士選之言而因臣瀅修問歲差之說初欲誇其學術客星云云率爾書示及夫再問其尙在與否則始覺失言答以卽時消滅而繼以五星聯珠之說漫漶之蓋出將瑞掩災之意一勅使贈給物種事入燕後聞之則夏間恒傑因悞穿服色妄參司員事罷斥之時皇帝竝責其奉使時不善處事之罪仍諭禮部贈遺之物萬一入來勿給該勅使先爲奏明云故使首譯探問於禮部諸郞則果有是事而又謂皇旨旣如此則在貴國道理恐不當入送云一近年以來使蓋相望謬例層生卽無論邊上館中無前之宂費歲增有限之公貨日耗而其所矯捄之政不過我境供億之節損別行員譯之裁減而已此亦未必無小益而其視彼中尾閭之洩奚啻捐萬而惜千哉臣等今行試探物情則前此周旋變通云云皆通官序班輩從中舞弄白地索賂之計禮部擧行一按成例不得絲毫低昂而其中小節目之可以出入者一尙書主之況堂陛之分最爲嚴截卽官之於部尙書尙且恭承指授則彼序班輩何敢措一辭於其間哉且以今番順付事言之臣等則因禮部尙書之言已聞其奏明得旨晩後首譯來傳通官輩慫慂之說曰禮部不知使行之如是朅來前以順付歷咨之意題奏旨下今不可自下移付有如在館之使行未免空還追到之咨官反得齎去則在使行無色當如何吾輩欲爲之周旋苟有藉手之物不無變通之道云故臣等謂首譯曰須勿枉費一錠銀但答之曰在我國道理只當一聽上國之從便妥辦不必無色亦不須周旋爲辭云矣伊後數日多般來嚇終知臣等之已悉裏面遂不復言而大抵所謂周旋變通云者無往非此等伎倆其實則事之有例者可不求而自得之其無例者又非序班通官輩所能周旋○書狀官韓致應別單一再昨年奉太上皇勅旨命於孝淑皇后二十七月後立皇貴妃鈕祜祿氏爲皇后矣今年五月是爲屆期仍遵勅旨正位中宮皇后父恭阿拉照例封爲一等候應行冊后典禮俟嘉慶六年二十七月釋服後詳査定例擇吉擧行一高宗皇帝實錄業已開館監修太學士慶桂爲總裁官而纂輯條疑一依康熙實錄已將初年五個月政績編輯成書者爲九卷先已進御計至告成之時約爲一千四五百卷康熙實錄爲三百卷而開館九年始得告完今此卷帙五倍于前在官各員若僅照舊額則不免耽延時月莫如量加添派及早告成故遂添出滿漢纂修官收掌官繙繹官謄錄官一百五十餘員支給俸銀按月編摩云一上年籲請以太上皇九旬慶典命特開鄕會恩科而正月以後因慶典之不得擧行竝將恩科停止矣及過百日後更敎曰開科一事乃皇考嘉惠士林之至意今朕不獲祝嘏承歡以愜臣民之願而惟此作人盛意爲皇考已沛之恩自應仰體聖慈母庸停止俾天下士子仍得普沾遺澤遂命恩科文武鄕試庚申年擧行會試辛酉年擧行一明年正月初三日高宗皇帝初週年大祭時皇帝將幸山陵親祭而向於陵所回變時預爲下諭曰王大臣中若有以正月元日爲詞請展期啓鑾者固屬臣下愛敬之忱然不足申朕哀慕之意倘有所請必不準許云云元朝祭堂子及奉先殿壽皇殿後仍卽啓鑾初三日先送睿親王攝行展謁於諸陵伊日皇帝詣裕陵行祭禮成後卽回變初五日還入皇城直詣齋殿云梓宮道路竝聽民耕種御路則命直隸總督派員看管毋得作踐臨時略加修治以副軫恤民力之意一皇帝一初之政頗稱嚴明施措之際大行淬礪盛京將軍琳寧修理夏園行宮則諭以滿洲舊俗遇巡幸行圍之處携帶毡席帳房隨處支立所以習勞勩而崇淳樸也今於夏園一處加以修葺則將踵事增華槪增行殿開奢靡之漸忘勤儉之遺勞民傷財朕甚不取遂命撤缷其行宮云譚學庠條陳事宜竝將原摺呈進則諭以封章言事理宜直達朕前若先經拆閱則安知封內非有關係要事如係本人被許卽可私行壓擱或素爲交好者代爲隱匿則似此符同矇蔽豈不又爲和珅之續乎仍命各衙門遇有呈控事件倘係自行緘封則卽將原封呈覽勿許私自拆閱以杜壅蔽而昭謹密云給事中明繩請開採銀礦則諭以今以謀利之事聚遊手之民生衅滋事勢所必然且國家經費自有正供常賦安可窮搜山澤計及錙銖朕廣開言路非開言利之路也聚斂之臣斷不可用卽命原摺擲還交部議處云薩彬圖請追究和珅貲産寄頓之處則諭以朕以辦理此案已覺過當故諭其速決不爲已甚而無識之徒鰓鰓較計財産不惟不知事體實不知仰體朕之本意矣朕以天下爲家豈僅以藏諸府庫者視爲已有此項査抄縱有隱寄自朕視之亦不過在天之下地之上耳何以輾轉根布近于搜括間架稅錢事耶云云洪亮吉以私書呈遞成親王而書中有三四月以來視朝稍晏恐爲俳優近習熒惑聖聰等語軍機大臣會同審訊竟無指據遂擬以斬決則諭以若以此等語言手疏陳奏卽荒誕有甚於此者朕必不加之罪原當借以自省引爲良規今以無稽之言向各處投札是誠何心朕方冀聞讜言豈肯科以死罪俾伊竊取直名妄謂朕誅戮言事之人乎特命從寬免死所陳雖毫無影響之事必不因此含怒以干太和之氣而沮敢言之風原書留以備覽藉以爲始勤終怠之敬云一中州習俗大不如古滿人忘水草之苦而稍啓宴安之漸漢人恬衣章之變而少無含忍底意此亦世級之一變也開國旣久漸當崇極之會文具繁而元氣損浮靡勝而實用虛侈習則閭巷市肆之間玲瓏煥爛者無非不切於用而只爲玩娛之具人心之虛假俗尙之浮靡据此可見貪風則脧削生民之弊賂遺權要之說狼藉臺參査抄紛紜甚至以贓私籍入局錢換銀種種言利之事登諸章牘甚是不韙士品則書畵器玩競作淸致而浮薄轉甚言議塗飾務爲高尙而名論太過靡然文勝之弊殆無淳質之意皇帝於處分洪亮吉之敎有曰近日風氣往往好爲議論或見諸詩文自負通品此則人心士習所關豈可以本朝極盛之時而轍蹈明末聲氣陋習哉云云此正灼見俗弊之痼而振刷矯捄之意屢發勅諭之間學術則習尙日渝滅裂益甚其言則共尊程朱而實未嘗窺見門墻雖稱稍有文識者竝與記錄義例而不辨出處者有之至於王陸之學亦未聞傳其緖餘蓋一代之風聲習氣尠有學問上從事而學士大夫之以文華見稱者叩其實則技藝止於詞翰著述歸於小品薄有寸長爭相繡梓無異小兒刻蠟之戱故至有周砎焚燬坊刻雜書之請而間聞朝中有識之論多以世道爲憂歎云所謂西洋邪敎事或與朝紳間酬酢則以爲堂獄之說初不過愚惑匹庶之事而未始至於浸染蔓熾之境近因邦禁之截嚴委巷之間幾乎止熄云一向於皇帝詣觀德殿親祭時見和珅之子額駙祗伏轎前叩頭號哭問諸禮部郞則以爲懇乞陪往梓宮瞻謁山陵云皇帝笑而不許只令於神牌入來時迎候於朝陽門外云臨當奉移梓宮之期又諭曰朕當觸目成哀之時當年御用器物猶不忍棄置況如福長安之稍有趨走微勞者乎使伊苟有人心必以身獲重罪不能叩送梓宮痛心涕泣深自愧悔縱伊無此心朕心究竟有所不忍特命恩釋前往裕陵充拜供茶之職云一今年八月因苗匪招諭事下詔首尾數百言備述先皇帝涵濡小民懷綏遠服之德首稱朝鮮接奉遺詔專遣使臣進香致祭擧哀盡禮竝及安南諸國抒誠追慕奔越爭先之事而該匪等具有人心毫無感動只事構亂豈六十年愛養中夏之意耶命將宣諭文字刊刻謄黃遍行曉示又下諭曰朕宵旰焦思反覆推求其故必因連年地方脧削脂膏激成事變而今見貪墨之員尙未盡黜恐投歸之後仍遭侵虐是以觀望逡巡未敢卽行投出遂命査出所屬州縣之貪縱虐民者嚴參數人以洩公憤陞擢素得民心之良吏使之撫諭若有自賊中投出者竝依吳隴登前事賞給五品頂戴之意更行曉諭一邊調發盛京及黑龍江兵六千以勒保爲元帥大行剿捕臣等往還時俱見赴戰之兵綿亘道路頗極騷擾一苗匪滋事以來連年出師辦理兵餉蠲減稅貢以致國儲之匱乏經用之不敷今番調發時七額駙拉網多羅記請自當三千兵馬之器械糧餉則皇帝許令接濟一千兵之十日糧云